CELEX: 62007TN0392
Language: sk
Date: 2007-10-12 00:00:00
Title: Vec T-392/07: Žaloba podaná 12. októbra 2007 – Strack/Komisia

8.12.2007   
            
            
               SK
            
            
               Úradný vestník Európskej únie
            
            
               C 297/46
            
         Žaloba podaná 12. októbra 2007 – Strack/Komisia
   (Vec T-392/07)
   (2007/C 297/93)
   Jazyk konania: nemčina
   Účastníci konania
   
      Žalobca: Guido Strack (Kolín, Nemecko) (v zastúpení: H. Tettenborn, Rechtsanwalt)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutia Komisie Európskych spoločenstiev, ktoré boli vydané skutočne alebo na základe zákonnej fikcie zamietnutia podľa článku 8 ods. 3 nariadenia (ES) č. 1049/2001, v rámci spracovania žiadosti žalobcu o prístup k dokumentom z 20. júna 2007 a jeho opakovanej žiadosti z 23. júla 2007 alebo subsidiárne opakovaných žiadostí z 15. augusta 2007,
            
         
               —
            
            
               zaviazať Komisiu Európskych spoločenstiev na náhradu nemajetkovej ujmy utrpenej žalobcom v súvislosti so spracovaním jeho žiadosti, a to v primeranej výške, najmenej však symbolickej náhrady škody vo výške 1 euro,
            
         
               —
            
            
               zaviazať Komisiu Európskych spoločenstiev na náhradu trov konania.
            
         Žalobné dôvody a hlavné tvrdenia
   Žalobca požadoval jednak prístup k určitým dokumentom v súvislosti s opakovanými žiadosťami o prístup k dokumentom podľa nariadenia (ES) č. 1049/2001 (1), ktoré boli Komisiou čiastočne alebo v plnom rozsahu zamietnuté, jednak prístup k dokumentom súvisiacim s vecou T-110/04. Prístup k týmto dokumentom bol buď odmietnutý alebo nebol poskytnutý v stanovenej lehote.
   Na podporu svojej žaloby žalobca uplatňuje, že žalovaná porušila článok 255 ES ako aj článok 2 ods. 1, 4 a 6 a nasl. nariadenia č. 1049/2001. Okrem toho žalobca namieta najmä porušenie zásady riadnej správy veci verejných, ako aj článku 41 a 42 Charty základných práv.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).